|  |
| --- |
| ***Директни плащания*** |

**1.** **Междинните култури не следва да са налични на полето след 15 април 2021 г.** Това означава, че земеделският стопанин трябва да ги е заорал до тази дата, като по този начин отговаря на изискването на регламента междинните култури да не се реколтират и да не остават като основна култура през следващата година. За целите на ЕНП междинните култури, създадени като смески от не-житни и житни култури със слята повърхност и отглеждани между две основни култури, трябва да са засети преди 1 септември на годината на кандидатстване и да са налични на полето в периода от 1 септември до 1 ноември на годината на кандидатстване. Предвид целите на междинните култури като екологично насочени площи за опазване и подобряване на биоразнообразието не следва да се прилагат ПРЗ в периода от засяването на смеските (ако е по-рано от периода на задържане на полето) до периода на задържането на полето.

|  |  |
| --- | --- |
| ***Пазарна подкрепа*** |  |

**2. Повишение на цените на храните в световен мащаб отчита Организацията на ООН по прехрана и земеделие (ФАО).** През м. март т.г.Организацията на ООН по прехрана и земеделие (ФАО) за десети пореден месец отчита ръст в световните цени на хранителните продукти. Най-висок е ръстът на цените на растителните масла, млечните продукти и месото. В публикувания на 8 април *Индекс на цените на храните*, ФАО докладва ръст от 2,1% спрямо месец февруари. Световните цени на растителни масла достигнаха 10 годишен пик (от юни 2011) със своя ръст от 8% спрямо предходния месец. Този ръст се дължи на високите цени на палмовото масло, соевото, рапичното и слънчогледовото олио. Ръстът в цените на палмовото масло се дължи на опасенията за наличните запаси на основните страни производители и на възстановяващото се търсене на световните пазари. Стабилното търсене от страна на производителите на биодизел пък дърпа нагоре цените на соевото масло. За високите нива на рапичното и слънчогледовото олио от водещо значение е продължаващата стагнация в доставките в основните производствени региони – Канада и Черноморския регион. Цените на млечните продукти се повишават с 3,9% през март в сравнение с предходния месец, което е с 16% повече на годишна база. Ръстът в цените на маслото се дължи на очакванията за възстановяване на хранително-вкусовата промишленост в Европа, а ръстът в цените на млякото на прах се дължи на нарастване на търсенето и съответно вноса в Азия и основно в Китай. Този ръст във вноса се дължи на очаквания за краткосрочни трудности в доставките поради сезонно намаляващото производство на мляко в Австралия и Океания и затрудненията в логистиката (превоз с контейнери) в Европа и Северна Америка. Цените на месото нарастват с 2,3% в сравнение с месец февруари, което представлява нарастване за шести пореден месец, но нивата са по-ниски в сравнение с март 2020 г. Ръстът в цените на пилешкото и свинското месо, изпреварва този при говеждото. Наблюдава се 4% спад в цената на захарта след рязкото покачване през януари и февруари, но цените са все още с над 30% по-високи в сравнение с март 2020 г. Този спад според експертите от ФАО се дължи на очакванията за ръст на износа от Индия, въпреки все още отчитаните логистични проблеми. Цените на зърнените култури са с 1,7% по-ниски през март в сравнение с предходния месец, макар че те са все още с 26,5% по-високи на годишна база. Най-силен спад е отбелязан в цената на пшеницата – 2,4%, което обаче е с 19,5% повече в сравнение с март месец 2020 г. Стабилното търсене на царевица и ечемик от Китай поддържа цените им. Спад беше отчетен при цените на ориза след тримесечното нарастване, поради навлизане на количества от новата реколта на международния пазар. За допълнителна информация: [FAO Food Price Index | World Food Situation | Food and Agriculture Organization of the United Nations](http://www.fao.org/worldfoodsituation/foodpricesindex/en/)

**3. Необходими са мерки за подпомагане в лозаро-винарския сектор на ЕС след пролетните студове**. Според Организацията на европейските винени региони (AREV) заради силния студ в Европа в края на м. март и началото на м. април т.г. са необходими мерки, които да осигурят устойчиво бъдеще за лозаро-винарския сектор. В изявление, публикувано на 10 април, AREV заяви, че падането на температурите до -9⁰ C е засегнало някои лозя до пълно унищожение на пъпките, главно във Франция, Германия, Австрия, Белгия, Люксембург, Словения и северна Италия, причинявайки щети до 100%. AREV подчерта, че е необходимо да се „научи урока от това измръзване“ и да се помисли за необходимостта от по-ефективни системи за защита на лозарите от нарастващите и опустошителни климатични рискове, които засягат всички европейски региони за производство на вино. Според Организацията настоящият бюджет за сектора не е достатъчен и призовава бъдещата ОСП и Европейската зелена сделка да „насърчават реалната устойчивост на лозарството“. Те искат да бъдат подпомагани инвестиции в подкрепа на прецизното лозарство и борбата с измръзването, прилагайки устойчиви решения като вятърни мелници и др. Вятърните мелници могат да се използват за предотвратяване на щети от замръзване. Според AREV трябва да има политика на динамично насърчаване , която е отворена за лозаро-винарския сектор в цялото му разнообразие . За осигуряване на устойчивост трябва да се използват инструменти за застрахователно покритие срещу климатични рискове, заедно с развитие на взаимни фондове за стабилизиране на доходите на лозарите и ефективен европейски резерв за управление на кризи. В България мярка „Застраховане на реколтата“ от Националната програма за подпомагане на лозаро-винарския беше приложена в страната ни за първи път през 2020 г. като защитен механизъм за гроздопроизводителите срещу загуби при извънредни климатични или други природни бедствия. Допустими за подпомагане са разходите за застрахователни премии до максималния размер, който се определя със заповед на министъра на земеделието, храните и горите.

|  |  |
| --- | --- |
| ***Визия за ОСП след 2020 г.*** |  |

**4. На 12 април 2021 г. в гр. Брюксел се проведе заседание на Специалния комитет по селско стопанство (СКСС).** Председателството информира СКСС за резултатите от последния триалог на 26 март 2021 относно Пакета за реформа на ОСП и отбеляза, че е постигнат сериозен напредък и е поставена основа за постигане на съгласие през май. Компромисът обхваща използването на 22 индикатора за резултат, които са част от индикаторите в Приложение 1 към Регламента за стратегическите планове, без възможност за използване на национални индикатори, които не са част от приложението, както и оттегляне от ЕП на Приложение ІХаа. Относно по-доброто насочване на помощта: „активен фермер“ остава задължителен за прилагане, с гъвкава дефиниция. Ще има дефиниция на „нов фермер“. Средствата за млади земеделски стопани ще бъдат използвани и в двата стълба. Продължава работата по вътрешната конвергенция и схемата за малки фермери. Председателството поиска потвърждение от държавите членки, че приемат компромиса и представи два важни въпроса, по които търси насоки от тях: 1) Прилагане на клауза за неотстъпление, която да гарантира, че обемът на средствата, прехвърлени от големи към малки и средни стопанства, ще бъде поне толкова висок, колкото за периода 2014-2020. Държавите членки могат да изберат да използват тавани, намаления на плащанията и преразпределително плащане или комбинация от тях, като ще бъде задължително да се използва поне един от трите инструмента. 2) Ниво на гъвкавост от страна на държавите членки по отношение на процента на средства за еко схеми, като се имат предвид позициите на Съвета и ЕП са съответно 20% и 30%. Като цяло държавите членки, включително България, се изказаха положително относно постигнатия компромис, както и за въвеждането на клаузата за неотстъпление. По време на заседанието бяха обсъдени и въпроси от Регламента относно финансирането, управлението и мониторинга на ОСП. Председателството информира, че на супер триалога на 26 март 2021 г. ЕП е приел компромисния пакет на Председателството за Новия модел на прилагане. Добавено е новo съображение, изискващо държавите членки да прилагат Стратегическите планове по ОСП така, както са одобрени от Комисията. По време на заседанието бяха обсъдени въпроси и от Регламента за общата организация на пазара (ООП) на селскостопански продукти по отношение на виното и географските означения и по отношение наорганизациите на производителите и междубраншовите организации. Следващото заседание на СКСС е планирано на 19 април.

**5. Има известен напредък в преговорния процес за ОСП по време на триалозите, но основните въпроси остават.** Стъпка напред беше направена по време на „супер триалога“ за реформа на ОСП, проведен на 26 март, но все още има редица съществени въпроси, по които да се постигне споразумение. Това беше обявено от г-н Норберт Линс, председател на Комисията по селско стопанство към ЕП по време на представяне на напредъка от преговорите в триалозите, който добави, че са „успели да внесат раздвижване в преговорите“. Той предупреди, че „все ощепредстои да се водят преговори и постигане споразумение по ключови теми“, като посочи конкретно еко-схемите, процентите за намаленията на плащанията, размерът на сумите за преразпределяне и др. Г-н Линс допълни още, че „напредъкът в преговорите по различните регламенти се дължи също и на редица предварителни споразумения“. Г-н Петер Яхр, който е докладчик по Регламента за стратегическите планове, добави, че неговото желание е било „да се постигне повече по обвързаната подкрепа и са били много близо до постигане на целта“. Преговарящите страни са много близо и до постигане на споразумение за дребните земеделски стопани, като за следващия триалог са останали за уточняване минимални детайли. По отношение на индикаторите е постигнато съгласие относно 22 индикатора, които да се използват за прегледа на изпълнението на Стратегическите планове (провеждан на всеки 2 години). Г-н Яхр обърна внимание, че „ЕП не е съгласен държавите членки да използват произволно определени от тях индикатори“. Добави, че „зелената архитектура остава „горещ картоф“. По време на последвалия дебат между членовете на ЕП бяха направени редица изказвания, в които беше отчетено, че по отношение на бюджета за финансиране на младите земеделски стопани, позициите на Съвета и ЕП са много близки (ЕП настоява за 4%, Съвета предлага 3%), но разговорите продължават. „По-трънлив въпрос“ е намалението на плащанията, праговете за намаление и всички елементи, свързани с преразпределение на плащанията. В друго изказване беше отбелязано, че „се дава прекалено голяма свобода за действие на държавите членки“. Относно социалното измерение, групата на социал-демократите в ЕП предупреди, че „това е основен стълб, който очакват да бъде поставен високо от ЕК и Съвета и ако това не бъде така, няма да подкрепят окончателното споразумение“. Изказани бяха също и мнения, че „не е постигнат почти никакъв напредък“. Обърнато беше внимание, че „много съществени точки са оставени за последни в преговорите и се дава предимство на дребните мерки”. Очакванията са „Съветът и ЕК да представят повече компромисни предложения“. Относно Хоризонталния регламент (който покрива финансирането, мониторинга и управлението на ОСП), г-жа Улрике Мюлер, която е докладчик на ЕП за регламента, заяви, че „ЕП е постигнал значителен напредък“. Като очаквани следващи стъпки е предвидено преговорния процес да продължи с провеждането на технически срещи, като възможните дати за следващи триалози за 16 и 30 април (Регламент за стратегическите планове), 21 април и (възможно) 12 май (Регламент за обща организация на пазарите) и 23 април (Хоризонтален регламент). Очаква се също така да се проведе още един „супер триалог“ през месец май, като неговото провеждане ще зависи от напредъка в преговорите през следващите седмици.

|  |  |
| --- | --- |
| ***Още от ЕС и света*** |  |

**6. На 12 април, Международният ден на авиацията и космонавтиката, Организацията по прехрана и земеделие към ООН (ФАО) назначи астронавта на Европейската космическа агенция Тома Песке, за посланик на добра воля**. Организацията по прехрана и земеделие се надява французинът да спомогне за превръщането на световната селскостопанска и хранителна система в по-гъвкава, устойчива, приобщаваща и ефективна. Генералният директор на ФАО Цюй Дунюй, сподели по време на онлайн събитието, на което беше обявена новата роля на г-н Песке, че той носи уникална перспектива от гледната точка на космоса. Г-н Песке вече е работил в подкрепа на Организацията по прехрана и земеделие, с цел да подпомогне осведомеността за въздействието на изменението на климата върху селското стопанство, за важността на достъпа до питателни храни и за това колко критично важно е за нас хората да управляваме разумно природните си ресурси, намалявайки загубите и разхищението на храна. Тома Песке от своя страна каза, че ще се стреми да повиши осведомеността на хората относно борбата с глада. Той отбеляза, че опитът му до момента му е разкрил паралела между нашата планета и космическия кораб, защото Земята също е космически кораб, летящ през космоса с ограничени ресурси. Проблемите са едни и същи - враждебна среда, ограничени ресурси, които трябва да бъдат споделени и разбирателство с членовете на екипажа, за да бъдат постигнати целите.